ສຫລ ຈະຄ່ອຍໆ ຫຼຸດຜ່ອນ​ ການກະຕຸກ ຊຸກຍູ້ ​ເສດຖະກິດ (ວີດີໂອ)
ທ່ານ Bernanke ​ຫົວໜ້າທະນາຄານກາງ ສຫລ ກ່າວ​ຕໍ່ຄະນະ​ກໍາມາ​ທິການ ລັດຖະສະພາ​ວ່າ ຈະຫຼຸດຜ່ອນ ການກະຕຸກຊຸກຍູ້ເສດຖະກິດ ແບບຄ່ອຍເປັນຄ່ອຍໄປ.
ຫົວໜ້າທະນາຄານກາງຂອງສະຫະລັດ ທີ່ເອີ້ນວ່າ Federal Reserve ນັ້ນກ່າວວ່າ  ທາງທະນາຄານກາງຈະຫຼຸດຜ່ອນ ຄວາມພະຍາຍາມເພື່ອກະຕຸກຊຸກຍູ້ເສດຖະກິດນັ້ນລົງໃນທີ່ສຸດ ແຕ່ວ່າຈະເຮັດເຊັ່ນນັ້ນແບບຄ່ອຍເປັນຄ່ອຍໄປ ແລະກໍຕໍ່ເມື່ອ ເສດຖະກິດໄດ້ເຂັ້ມແຂງຢ່າງພຽງພໍ ແລະເປັນທີ່ແຈ້ງຂາວວ່າ ບໍ່ຕ້ອງການການຊ່ອຍເຫຼືອຫຼາຍແລ້ວເທົ່ານັ້ນ ປະທານທະນາຄານກາງ ທ່ານ Ben Bernanke ໄດ້ກ່າວເຊັ່ນນັ້ນ ໃນຂະນະໃຫ້ການຕໍ່ຄະນະກໍາມາທິການລັດຖະສະພາໃນວັນພຸດ ວານນີ້ ແລະວັນພະຫັດມື້ນີ້ນໍາ ປະກົດວ່າທ່ານ Bernanke ກໍາລັງພະຍາຍາມຈະຊີ້ແຈງໃຫ້ເປັນທີ່ແຈ້ງຂາວ ກ່ຽວກັບ ແນວທາງທີ່ທະນາຄານກາງຈະດໍາເນີນກ່ຽວກັບເສດຖະກິດນັ້ນ ຫຼັງຈາກທີ່ຄວາມເຫັນຂອງ ທ່ານທີ່ກ່າວກ່ອນໜ້ານີ້ ໄດ້ສ້າງຄວາມວິຕົກໃຫ້ແກ່ພວກນັກລົງທຶນ ແລະສ້າງຄວາມປັ່ນປ່ວນ ໃຫ້ແກ່ຕະຫຼາດການເງິນ ໂຄງການນຶ່ງທີ່ທະນາຄານກາງໄດ້ດໍາເນີນມານັ້ນ ແມ່ນແນໃສ່ເພື່ອສົ່ງເສີມເສດຖະກິດ ໂດຍການກົດອັດຕາດອກເບ້ຍໄລຍະຍາວ ໃຫ້ຕໍ່າລົງ ເພື່ອໃຫ້ເປັນການງ່າຍຂຶ້ນສໍາລັບ ບັນດານັກທຸລະກິດ ທີ່ຊື້ເຄື່ອງອຸບປະກອນຂອງໃຊ້ຕ່າງໆສໍາລັບໂຮງຈັກໂຮງງານຫຼືບໍລິສັດ ຂອງເຂົາເຈົ້າ ແລະສໍາລັບພວກຄອບຄົວໃນການທີ່ຈະສາມາດຊື້ບ້ານເຮືອນແລະລົດໄດ້ ຂັ້ນຕອນດັ່ງກ່າວນີ້ແມ່ນສະລັບສັບຊ້ອນ ຊຶ່ງພົວພັນກັບການຊື້ຫຼັກຊັບ ໃນຈໍານວນ 85 ພັນ ລ້ານໂດລ່າໃນແຕ່ລະເດືອນ ເພື່ອປ່ອຍເງິນອອກສູ່ເສດຖະກິດ ທະນາຄານກາງສະຫະລັດອາດຈະຫຼຸດຜ່ອນການຊື້ຫຼັກຊັບໃຫ້ນ້ອຍລົງໃນທ້າຍປີ ແຕ່ທ່ານ Bernanke  ກ່າວວ່າ ຍັງບໍ່ໄດ້ມີການຕັ້ງຕາຕະລາງເວລາເທື່ອ